Hraško, Igor, poslanec NR SR (2013-05-28):
Ďakujem pekne, pani predsedajúca. Kolegyne poslankyne, kolegovia poslanci, dneska doobeda, už to bolo spomínané, mali sme tuná správu šéfa NKÚ. Vystúpil som takisto v rozprave k tejto správe, pretože mi tam chýbali skutočne podstatné záležitosti a najmä ohromil ma počet kontrol vykonaných v našom štáte, pokiaľ vieme počet káuz, ktoré sa prevalili za posledné obdobie. A podľa toho aj vidno, ako tento úrad funguje. Je tam politický nominant ešte zo starých čias, ktorý funguje úplne spoľahlivo a úplne spoľahlivo a účelovo pre niekoho. Preto sme zdôrazňovali už pri viacerých voľbách, a povedal to aj kolega Matovič niekoľkokrát, aj napriek tomu, že vládna strana deklaruje, že pozícia predsedu Najvyššieho kontrolného úradu patrí opozícii, tak aj ja osobne si myslím, že post šéfa NKÚ má patriť úplne nestrannému človekovi, ktorý nebude ani z opozície, ani z koalície, ani zo žiadnej inej strany, pretože má byť nestranný. Má byť nezávislý. A potom dokážeme odkontrolovať veci, ktoré sa v tomto štáte dejú. Samozrejme je veľmi jednoduchá odpoveď na otázku, prečo sa to takto nedeje. No pretože tí, ktorí by mali byť kontrolovaní, tým to vyhovuje, že tam nie je človek, ktorý ich bude kontrolovať. A pokiaľ sa ešte podávajú tendenčne upravené správy, ako sme to mali možnosť vidieť dneska, tak, samozrejme, výsledok je jasný. Tuná netreba kontrolovať tých, ktorí rozkrádajú tento štát. A tak si to vládna moc snaží zariadiť. Oni nepotrebujú, aby im niekto videl na prsty. Oni nepotrebujú žiadnu kontrolu. Oni nepotrebujú dokonca ani, aby ich súdy nejakým spôsobom súdili. Preto potrebujú mať na Generálnej prokuratúre svojho človeka, preto potrebujú mať na NKÚ svojho človeka. A takto sa to postupne pekne hračičkovským spôsobom dáva na poriadok tak, aby to vyhovovalo vládnej moci. SMER hovorí, že bude rešpektovať kandidáta opozície na šéfa NKÚ. O tom silne pochybujem, aj keď to bolo viackrát deklarované, pretože SMER nedokáže rešpektovať už absolútne nič. Dokonca ani svoje vlastné sľuby. Prečo by rešpektoval nejaké dohody? A opäť sa vrátim k tomu, že, trošku späť, šéf NKÚ by mal byť človek, ktorý je nestranný a nezávislý. A opäť sa dostávame k politickým nomináciám, k ovládnutiu všetkého, čo ešte vládna moc ovládnuť dokáže a, samozrejme, chce. Tak ako už povedal kolega Hlina, vás to dobehne. Alebo ktorýsi iný kolega. Vás to všetko dobehne, nebojte sa. Ako sa hovorí: božie mlyny melú pomaly, ale isto. A tie kolečká vás pekne tam zošrotujú, tak ako majú. Môžme sa zamyslieť nad tým, prečo tak uzurpujete nad tajným hlasovaním. Hovorí sa tu o záväzku. No vy máte zaviazaného už toho podstatne dosť. Máte dosť politických nominantov a každý vám je svojím spôsobom zaviazaný. Takže prečo sa tu, načo sa tu idete hrať pri voľbe nominácií na šéfov alebo zástupcov postov inštitúcií?! Prečo tajné hlasovanie? Nuž, pre Ficovu šaškáreň. Aby sa nevedelo, ako hlasuje Ficove bábkové divadlo s rovnakými postavičkami a ako nedokáže dodržať svoj sľub. A poslanci SMER-u nezahlasujú za kandidáta deklarovaného opozícii. SMER chce zvoliť svojho človeka. A preto hľadá dôvody prečo nie a nehľadá riešenia prečo áno. Však ale to nám je všetkým jasné. Fico potrebuje mať svojho kandidáta na šéfa NKÚ. No ak by som sa mal držať slova chlapa, ktoré stojí a leží, čo v prípade Fica nie je možné, pretože jeho slovo sa nedodržiava, on sám ho nedodržiava, tak v tom prípade by som rešpektoval nomináciu ktoréhokoľvek kandidáta ktorejkoľvek opozičnej strany alebo hnutia. Ale pretože toto je všetko len Ficova šaškáreň, tak takejto voľby sa ja osobne ako nezávislý kandidát nezúčastním. Nezúčastním sa Ficovej šaškárne. Ďakujem.